Source: http://www.rugbybaiamare.ro/arhiva/arhiva_iun09.html
Timestamp: 2018-12-18 19:16:58+00:00

Document:
Doar titlurile | Arată stirile pe larg
23.06.2009: Ionuţ NEACŞU la CSM Ştiinţa
Putem anunţa primul transfer dintre cele preconizate într-un articol publicat ieri: Ionuţ NEACŞU, 18 ani, a fost transferat de la CSS Bârlad la clubul nostru. El evoluează ca fundaş şi aripă de trei sferturi, şi este jucător de lot naţional la 17-18 ani. Transferul a fost parafat, iar Ionuţ se va alătura echipei săptămâna viitoare, la cantonamentul de la Izvorul Mureşului.
23.06.2009: Adrian MANOLACHE a renunţat la cariera de sportiv
Adrian MANOLACHE a renunţat la cariera de sportiv şi nu mai face parte din lotul de jucători al CSM Ştiinţa. Conducerea clubului îi mulţumeşte pentru tot ceea ce a făcut ca jucător al echipei şi îi urează mult succes (aici vine vestea bună!) în cariera de antrenor al juniorilor CSM, alături de Cristian BĂLAN. Aşadar, deşi nu va mai juca pentru echipă, MANOLACHE rămâne alături de club şi îşi va aduce pe mai departe contribuţia la dezvoltarea rugbyului băimărean.
22.06.2009: Infuzie de tinereţe
În curând vom fi în măsură să anunţăm achiziţii noi la echipa noastră, după ce Federaţia va da liber la transferuri. Conducerea CSM Ştiinţa (am aflat pe surse) discută cu jucători tineri, de valoare, lideri de generaţie (19 ani). Este vorba despre 2-3 jucători (pe diverse posturi), vom reveni cu mai multe detalii la momentul potrivit.
22.06.2009: Operaţiunea Cortul
Începând de miercuri, rugbyştii băimăreni vor desfăşura o acţiune de socializare în sălbăticie, la Cheile Lăpuşului. Operaţiunea "Cortul" va dura 3-4 zile, în funcţie şi de condiţiile meteo. În puţinul timp rămas până la plecare, băieţii se antrenează intens şi se pregătesc foarte serios pentru această acţiune. Le dorim timp frumos şi distracţie faină!
21.06.2009: Ca de obicei, am fost mult mai buni decât ei!
Vineri, Stadionul Dealu Florilor a fost zguduit de o adevărată înfruntare a titanilor, două teribile forţe dezlănţuindu-se una împotriva celeilalte într-un mare meci: FC Prietenia (ei, o forţă a fotbalului) şi CSM Ştiinţa (noi, o forţă a naturii). A fost a treia ediţie a acestui adevărat recital fotbalistic. Ca de obicei, am fost mult, mult mai buni decât ei. Trei clase peste.
Ca de obicei, puteam bate lejer la diferenţă mare de scor. Şi, ca de obicei, am pierdut: 2-3. Inexplicabil. Parcă e un blestem. Totul a fost împotriva noastră: terenul, vântul, soarele, arbitrajul şi mai ales ei, jucătorii adverşi.
Însă împăcarea a fost frumoasă, seara, la Restaurantul Rustic, unde ei au sărbătorit victoria, iar noi am sărbătorit faptul că am fost mult, mult mai buni decât ei.
pentru GALERIA FOTO
La Mulţi Ani, Cristian DINIŞ-VÂRTIC!
Vineri, 19 iunie, Cristian DINIŞ-VÂRTIC îşi serbează ziua de naştere. Colegii din echipă, conducerea şi staff-ul tehnic îi urează un călduros LA MULŢI ANI!
Cristian DINIŞ-VÂRTIC!
La Mulţi Ani, Bogdan ZARCU!
Joi, 18 iunie, Bogdan ZARCU îşi serbează ziua de naştere. Colegii din echipă, conducerea şi staff-ul tehnic îi urează un călduros LA MULŢI ANI!
Bogdan ZARCU!
17.06.2009: Mulţumiri domnului primar Anton ARDELEAN
Clubul CSM Ştiinţa aduce mulţumiri domnului primar al oraşului Tăuţii Măgherăuş, Anton ARDELEAN, care a fost şi este alături de echipa noastră. În această perioadă, când Stadionul Lascăr Ghineţ este în reconstrucţie, edilul-şef al oraşului vecin a pus la dispoziţia rugbyştilor, pentru antrenamente, baza sportivă din Tăuţii Măgherăuş, una foarte bine dotată, (teren, vestiare, apă caldă etc). Băieţii noştri sunt foarte încântaţi de condiţiile de antrenament, şi pentru acest lucru aduc mulţumiri domnului primar Anton ARDELEAN.
Primarul din Tăuţii Măgherăuş,
domnul Anton ARDELEAN
17.06.2009: Pregătiri intense pentru partida cu FC Prietenia
Mâine, de la ora 18:00, rugbyştii noştri vor susţine ultimul antrenament înaintea meciului de fotbal cu FC Prietenia, care va avea loc vineri, de la ora 18:00, pe Stadionul Dealu Florilor. Antrenorul echipei noastre pentru acest meci este însuşi domnul Călin MATEI, preşedintele CSM Ştiinţa, care va stabili mâine şi echipa cu care va aborda partida. Dânsul ne-a declarat că rugbyştii vor adopta o tactică foarte serioasă împotriva adversarilor (mai experimentaţi în ale fotbalului) şi vor aplica procedee tehnice permise în acest sport, gen "umăr la umăr" sau "mingea trece, adversarul NU".
17.06.2009: IRB Nations Cup: Dimofte, joc foarte bun împotriva Franţei
România a pierdut ieri seară în faţa echipei Franţa A, scor 16-20 (3-17), în etapa a II-a a IRB Nations Cup, competiţie ce se desfăşoară pe stadionul Arcul de Triumf din capitală. Jucătorul CSM Ştiinţa, Ionuţ DIMOFTE, a fost titular şi a jucat excelent tot meciul. Ultima partidă România (loc 4, cu 5 pct.) o va juca împotriva Italiei A (loc 3, tot 5 pct.), duminică de la ora 18:00, în direct pe TVR 2.
15.06.2009: Fotbal cu FC Prietenia
Vineri, 19 iunie, de la ora 18:00, pe Stadionul Dealu Florilor se va desfăşura partida de fotbal dintre FC Prietenia şi CSM Ştiinţa, ediţia a treia. Cum în primele două meciuri au învins cei de la FC Prietenia, rugbyştii sunt hotărâţi să câştige vineri meciul, în acest scop antrenându-se foarte serios. Toţi iubitorii rugbyului, ai fotbalului şi ai distracţiei sunt invitaţi vineri pe stadion, pentru a ne susţine, bineînţeles, pe noi!
15.06.2009: Lucrările avansează la Stadionul Lascăr Ghineţ
La tereneul Stadionului Lascăr Ghineţ se lucrează de zor, lucrările fiind în grafic. Astăzi au fost instalate sistemele de drenaj şi irigaţii.
15.06.2009: Gata vacanţa
Astăzi dimineaţă s-a întrunit lotul CSM Ştiinţa, fiind prezenţi toţi jucătorii cu excepţia lui Dimofte, care joacă în IRB Nations Cup cu naţionala României. Se vor face antrenamente zilnice de reacomodare la efort, iar din 1 iulie echipa va pleca în cantonament pentru zece zile la Izvorul Mureşului (judeţul Harghita)
15.06.2009: IRB Nations Cup: România - Uruguay 17-11 (17-6)
România a debutat cu dreptul în cea de a treia ediţie a IRB Nations Cup, care se desfăşoară şi în acest an pe stadionul naţional "Arcul de Triumf". În prima etapă, ce s-a desfăşurat sîmbătă, "Stejarii" au învins, cei drept cu emoţii pe final de joc, formaţia Uruguay-ului. Jucătorul formaţiei Ştiinţa CSM Baia Mare, Ionuţ Dimofte, a intrat ca titular, fiind schimbat în minutul 54. În celelalte partide ale primei etape: Italia A - Franţa A 15-31; Scoţia A - Rusia 49-7. România se află după primele jocuri pe locul III, cu patru puncte, Scoţia şi Franţa, care au reuşit şi punctul bonus, având 5 puncte. Etapa a II-a programează marţi, 16 iunie, următoarele jocuri: Scoţia A - Uruguay; Italia A - Rusia; Franţa A - România
10.06.2009: Se reface terenul stadionului Lascăr Ghineţ
"Zimbrii" băimăreni vor juca pe gazon olandez. Terenul de rugby va fi refăcut în întregime şi va avea un sistem de irigare subteran. Lucrarea este finanţată din fonduri de la Agenţia Naţională pentru Sport şi de la câţiva dintre sponsorii echipei.
"Regazonarea era necesară pentru că pe circa 90% din suprafaţa terenului nu mai era iarbă ci doar buruieni. Este o operaţiune de amploare, care necesită decopertarea gazonului, introducerea acelui sistem tubular pentru irigare, acoperirea lui cu pământ şi abia apoi plantarea ierbii ce va fi adusă din Olanda. Încercăm cu această ocazie să punem şi cel de-al doilea gard împrejmuitor, care va cuprinde şi zona tribunelor, pentru a ne alinia astfel la normele Legii lui Mitică. Vrem să supraînălţăm şi gardul din spatele buturilor, astfel încât mingile să nu mai ajungă pe câmp. În cazul în care nu vom reuşi să ne încadrăm în suma estimată vom apela la ajutorul Consiliului Local şi al Consiliului Judeţean. Trebuie să menţionez faptul că realizarea acestor lucrări nu ne face să ne culcăm pe o ureche. Vom continua să luptăm pentru punerea în practică a acelui proiect care de un an de zile aşteaptă finanţare şi care presupune construirea unei tribune moderne, cu vestiare, săli de forţă şi de refacere", a declarat pentru citynews.ro preşedintele echipei Ştiinta CSM Baia Mare, Călin Matei.
La Mulţi Ani, Dănuţ BOTEZATU!
Luni, 8 iunie, Dănuţ BOTEZATU îşi serbează ziua de naştere. Colegii din echipă, conducerea şi staff-ul tehnic îi urează un călduros LA MULŢI ANI!
Dănuţ BOTEZATU!
07.06.2009: Băimăreanul Tudor MATEI, campion naţional U19 cu Metrorex
Astăzi s-a disputat finala Campionatului Naţional U19 între CN Aurel Vlaicu Bucureşti şi Metrorex Bucureşti. Învingătoare cu 18-6, Metrorex, echipă la care evoluează şi băimăreanul Tudor MATEI, a devenit campioana naţională U19.
02.06.2009: ROŞCA, din nou la naţionala de Rugby în 7
Mihai ROŞCA a fost convocat la naţionala de Rugby în 7, care va participa, sâmbătă şi duminică, la Odesa, la al doilea turneu de calificare pentru Campionatul European. În primul turneu, disputat în Grecia, naţionala noastră s-a clasat pe locul 2, iar la Odesa trebuie să urce pe podium pentru a se califica la turneul final. România se află în grupă cu Georgia, Polonia, Elveţia şi Grecia. Sâmbătă se vor disputa meciurile din grupe, iar duminică finalele.
01.06.2009: Un băimărean în finala CN U19
Duminică, 31 mai, pe Stadionul Arcul de Triumf, s-au jucat semifinalele Campionatului Naţional de Juniori U19. CN Aurel Vlaicu Bucureşti a dispus de LPS Constanţa , scor 36-7, iar Metrorex Bucureşti a învins CSS Unirea Iaşi cu 27-10. La Metrorex joacă şi băimăreanul Tudor MATEI, care a deschis ieri scorul în partida cu Unirea Iaşi printr-un eseu. Metrorex va juca finala cu CN Aurel Vlaicu pe 7 iunie.

References: CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM